बहरीन में गोलीबारी में भारतीय की मौत  
बहरीन में गोलीबारी में एक भारतीय स्टीफन अब्राहम की मौत हो गई। भारतीय दूतावास बहरीन   के अधिकारियों से संपर्क में है।
बहरीन में पिछले कई हफ्तों से जारी विरोध प्रदर्शन के बीच शुक्रवार को गोलीबारी में एक भारतीय की मौत हो गई जबकि भारत ने इन प्रदर्शनों के मद्देनजर अपने नागरिकों को आज खाद्य सामग्री का संग्रह करने तथा घरों से बाहर न निकलने की सलाह दी है।  भारत ने स्थिति को तनावपूर्ण लेकिन शांत बताया है। विदेश मंत्रालय के आधिकारिक प्रवक्ता ने यहां बताया, बहरीन में गोलीबारी में एक भारतीय स्टीफन अब्राहम की मौत हो गई। हमारा दूतावास बहरीन के अधिकारियों से संपर्क में है जिनका रूख सहयोग वाला है। बहरीन में रह रहे भारतीयों को देश छोड़ने की सलाह देने के अलावा मंत्रालय ने उन्हें घर में रहने और देश में गैर-जरूरी यात्रा नहीं करने को कहा है।  बहरीन में भारत के राजदूत मोहन कुमार ने ट्विटर पर पोस्ट किए अपने ट्वीट में कहा है स्थिति तनावपूर्ण लेकिन शांत है। बड़ी मात्रा में खाद्य सामग्री का संग्रह करें। घरों से बाहर न निकलें। हम मिलजुलकर इस :स्थिति: से उबर जाएंगे। राजधानी मनामा में निजी सुरक्षा अधिकारी के तौर पर काम रहे 40 साल के अब्राहम के परिजनों ने बताया कि प्रदर्शनकारियों से निपटने में लगे सैन्य कर्मी की कथित गोली से अब्राहम की जान गई।